Argument f’parkeġġ privat ta’ lukanda f’San Ġiljan ħalla raġel ta’ 51 sena min-Naxxar għal xi ħin jissielet għal ħajtu fit-Taqsima tal-Kura Intensiva ta’ Mater Dei. tvm.com.mt huwa infurmat li l-argument inqala’ bejn żewġ sewwieqa u żewġ uffiċjali tas-sigurtà tal-istess lukanda. Kienu għall-ħabta tal-11.30 p.m x’ħin intalbet l-assistenza tal-Pulizija peress li kien hemm xi persuni feruti. Mill-investigazzjonijiet li saru s’issa rriżulta li dak il-ħin ħierġa mill-parkeġġ tal-lukanda kien hemm karozza li fiha kien hemm żewġt irġiel, li kienu għadhom kemm ħarġu minn riċeviment ta’ tieġ. Jidher li s-sewwieq tilef il-biljett tal-parkeġġ u kien hawn li żewġ uffiċjali tas-sigurtà tal-lukanda talbuh biex iressaq il-karozza min-nofs sakemm iħallas tal-biljett mitluf. F’dan il-mument, mill-istess parkeġġ kienet se toħroġ karozza oħra u s-sewwieq paqpaq il-ħorn biex jgħaddi. Kien hawn li nqala’ argument bejn iż-żewġt irġiel li kien fl-ewwel karozza u l-persuni li kienu fit-tieni waħda. tvm.com.mt huwa infurmat li f’din il-karozza kien hemm in-Naxxari flimkien ma’ missieru li għandu 70 sena u ibnu ta’ 24 sena li kien qed isuq. L-argument eskala tant li n-Naxxari spiċċa mal-art, allegatament jingħata daqqiet ta’ sieq f’rasu, filwaqt li missieru u ibnu u ż-żewġ uffiċjali tas-sigurtà pprovaw iferrquhom. Il-Pulizija qiegħda teżamina l-filmati tal-kameras tas-sigurtà biex tistabbilixxi min ta d-daqqiet ta’ sieq biex tkun f’pożizzjoni li tressaq lil dawk involuti l-Qorti. Fi stqarrija dalgħodu l-Pulizija qalet li fuq il-post issejħet l-asistenza ta’ team mediku li ħadet lir-raġel l-Isptar Mater Dei fejn aktar tard ġie ċċertifikat li qiegħed isofri minn ġrieħi serji u li kien fil-periklu li jitlef ħajtu. Persuni oħra li kienu fuq il-post fosthom iż-żewġ  uffiċjali tas-sigurtà sofrew xi ġrieħi mhux serji. Il-Pulizija għadha għaddejja bl-investigazzjonijiet biex jinstabu l-persuni kollha involuti fil-każ. Bil-każ ġie infurmat il-Maġistrat tal-Għassa li appunta inkjesta fuq il-każ.